<classify> ABDULAH MKEYENGE NIMESOMA mahala mshambuliaji wa Tanzania aliyekuwa Hispania akicheza ligi za madaraja ya chini, Shaban Chilunda anataka kurudi nyumbani kujiunga na moja ya timu kubwa. Nimeshituka! Sababu kuu inayomrudisha amemaliza mkataba na Azam FC wanaommiliki na timu ya CD Tenerife hawana mpango nae. Nimesoma hivi katika moja ya gazeti la michezo Tanzania hivi karibuni. Naahidi akirudi kutoka Misri alilokuwa na timu ya taifa nitamtafuta kuzungumza nae. Amesahau nini mpaka ameamua kurudi nyumbani katika miaka 21 aliyonayo? Nitamuuliza hivi. Mimi ni muumini wa wachezaji wa Kitanzania kucheza nje. Siku moja katika charting zangu na Himid Mao aliwahi kuniambia kuwa njia pekee ya kuifanya Stars kuwa imara ni kundi kubwa la wachezaji kupishana viwanja vya ndege kwenda nje. Alisema hakuna njia nyingine ya kuifanya Stars iwe nzuri kwenye viwango vya mataifa mengine. Nilimuelewa sana Himid katika hili. Unapoisikia kauli ya Mao, kisha ukanunua gazeti na kufungua kurasa ya kwanza na kukutana na taarifa ya Chilunda, ghafla unajisikia vibaya. Inakuwaje mchezaji mwenye miaka 21 anarudi nyumbani katika umri aliotakiwa kuzidi kupambana huko aliko? Narudia tena, inasikitisha. Sitamani kuona Chilunda akirudi nyumbani kirahisi kama hivi anavyotaka kurudi. Ninachokitamani ni hawa walioko ndani watoke nao waende nje. Ni hiki ninachokitamani kitokee. Swali la kwanza nililojiuliza na gazeti langu mkononi, ina maana Chilunda ameshindwa kujiongeza sehemu nyingine baada ya Tenerife kumkataa? Kukataliwa Tenerife haina maana utakataliwa kucheza sehemu nyinginezo. Tofauti ya Chilunda wa Tanzania na Chilunda wa Afrika Magharibi ni kwenye kitu cha namna hii. Chilunda wa Afrika Magharibi aliyefika hadi Hispania aliyeshindwa sehemu moja hawezi kurudi kwao. Zaidi atatazama sehemu nyingine. Wenzetu wamelelewa hivi. Kwao hakuna maisha mepesi kama kwetu. Tanzania iwe una ela unaishi, iwe hauna ela bado unaishi vizuri vile vile. Tena katika umri huu wa Chilunda anarudi vipi nyumbani? Chilunda wa Afrika Magharibi angetoka timu moja hadi nyingine kwa vyovyote vile, kuna sehemu angefanikiwa. Kwao kugeuka nyuma ni mwiko. Chilunda wa Afrika Magharibi anakuwa na hasira akitazama maisha ya mastaa wa kwao. Kila wanapoyatazama maisha ya mastaa wao, ndiyo kiu ya kupata mafanikio inawashika. Lakini Chilunda wa Tanzania cha kwanza kilichomjia katika akili yake ni kurudi nyumbani. Imenisikitisha. Kama taarifa hii ingemkuta Chilunda wa Afrika Magharibi hapa habari lazima ingekuwa nyingine. Kuna usongo fulani wa mafanikio wenzetu wanajifunga katika vichwa vyao. Chilunda wa Afrika Magharibi tungemsikia akiranda sehemu moja hadi nyingine. Tofauti ya Chilunda wetu na wao ni hii. Kuna gape fulani wenzetu wametupiga. Tunaishi kizembe sana na hatujijutii. Huu ni ukweli mchungu kuumeza. Muda huu ambao Chilunda anaweza kuwa yuko angani kurudi nchini akitokea Misri alikokuwa na Stars ayatafakari upya maamuzi yake. Atazame alikotoka, aliko na anakotakiwa kwenda. Lakini akiamua kurudi nyumbani katika umri huu, ghafla atageuka mchezaji wa kawaida. Atazidi kuipoteza nafasi yake kuitwa Stars mara kwa mara. Ajitafakari upya kwa hiki anachokifikiri. Natamani andiko hili limfikie. Alisome tena na tena. Alisome katika simu yake ya kiganjani au laptop akiwa mwenyewe chumbani kwake bila kubughuziwa na yeyote yule, kisha afikirie katika jicho la tatu. Asirudi nyumbani kwa sasa. Aendelee kupambana huko aliko. Akirudi nyumbani awe hana nguvu za kupambana tena. Nguvu zikimuisha ina maana atakuwa amefikisha miaka 35 na kuendelea kama Yaya Toure aliyerudi kwao Ivory Coast akiwa kama shujaa. Chilunda wetu akifikisha umri huo ndani ya ulaya atakuwa amevuna utajiri mkubwa na kaitangaza nchi. Hapo tutamkaribisha kwa nderemo na vifijo, vingine na hapo akirudi hivi sasa tunamkaribisha Kinondoni kwenye kumbi zetu za starehe, raha zilizopitiliza.  <topic>: MICHEZO 